U-I-204/13
Natisni
Opravilna št.:
U-I-204/13
Datum odločitve:
20. 3. 2015
Objavljeno:
Neobjavljeno | 8. 4. 2015
ECLI:
ECLI:SI:USRS:2015:U.I.204.13
Akt:
Odlok o prostorskih ureditvenih pogojih za območje Občine Kranjska Gora (Uradno glasilo slovenskih občin, št. 25/13 – uradno prečiščeno besedilo)
Izrek:
Pobuda za začetek postopka za oceno ustavnosti in zakonitosti Odloka o prostorskih ureditvenih pogojih za območje Občine Kranjska Gora (Uradno glasilo slovenskih občin, št. 25/13 – uradno prečiščeno besedilo) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Elizabeta Manevska, Mojstrana
Datum vloge:
28. 8. 2013
Vrsta odločitve:
sklep
Vrsta rešitve:
zavrženje
Dokument:
US30625
Dokument v PDF obliki:
U-I-204-13.pdf
142 KB
Prenesite datoteko
U-I-204/13-12
20. 3. 2015
SKLEP
Ustavno sodišče je v postopku za preizkus pobude Elizabete Manevska, Mojstrana, ki jo zastopa Bogdana Žigon, odvetnica v Ljubljani, na seji 20. marca 2015
sklenilo:
Pobuda za začetek postopka za oceno ustavnosti in zakonitosti Odloka o prostorskih ureditvenih pogojih za območje Občine Kranjska Gora (Uradno glasilo slovenskih občin, št. 25/13 – uradno prečiščeno besedilo) se zavrže.
OBRAZLOŽITEV
1. Pobudnica izpodbija Odlok o prostorskih ureditvenih pogojih za območje Občine Kranjska Gora (v nadaljevanju Odlok o PUP). Navaja, da je lastnica parc. št. 1501/5 k. o. Dovje, na kateri ima zgrajeno počitniško hišico in vrtno lopo z drvarnico. Za počitniško hišico naj bi njen pravni prednik pridobil gradbeno dovoljenje, za vrtno lopo z drvarnico pa tako po takratnih kot po sedanjih predpisih naj ne bi bilo treba pridobiti gradbenega dovoljenja. Odlok o PUP naj bi njeno nepremičnino umestil med gozdna zemljišča, zato naj bi gradbeni inšpektor štel, da je vrtna lopa z drvarnico nelegalen objekt. Pobudnica meni, da je parc. št. 1501/5 k. o. Dovje stavbno zemljišče, ker je Upravna enota Jesenice izdala odločbo o določitvi funkcionalnega zemljišča. Po tej odločbi naj bi bila celotna nepremičnina parc. št. 1501/5 k. o. Dovje gradbena parcela. Zato pobudnica predlaga, naj se Odlok o PUP v izpodbijanem delu razveljavi in naj se do drugačne prostorske ureditve šteje, da je parc. št. 1501/5 k. o. Dovje, stavbno zemljišče.
2. V skladu z drugim odstavkom 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena Zakona o Ustavnem sodišču (
Uradni list RS, št. 64/07 – uradno prečiščeno besedilo in
109/12
– v nadaljevanju ZUstS
) določa, da je pravni interes za vložitev pobude podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
Po ustaljeni ustavnosodni presoji mora biti pravni interes neposreden in konkreten, morebitna ugoditev pobudnikovemu predlogu mora privesti do izboljšanja njegovega pravnega položaja.
3. K počitniški hišici na parc. št. 1501/5 k. o. Dovje, zgrajeni z gradbenim dovoljenjem št. 351-12/71 z dne 2. 2. 1971, je bilo na podlagi odločbe Upravne enote Jesenice št. 467-51/2002 z dne 16. 1. 2003 določeno funkcionalno zemljišče v izmeri 551 m2. Iz te odločbe izhaja, da se parc. št. 1501/5 k. o. Dovje šteje za gradbeno parcelo. Po 24. točki prvega odstavka 2. člena
Zakona o prostorskem načrtovanju (Uradni list RS, št. 33/07, 108/09, 57/12 in 109/12 – ZPNačrt) je stavbno zemljišče tisto zemljišče, na katerem je zgrajen objekt ali je kot tako določeno v prostorskih aktih. To pomeni, da je sporna parcela že na podlagi zakonske določbe stavbno zemljišče.
4. Ker se z morebitno ugoditvijo pobudi pravni položaj pobudnice ne bi izboljšal, je Ustavno sodišče njeno pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik